Munisipaliteite wat Eskom geld skuld by OB verkla(Argieffoto: pixabay) Die VF Plus sê belastingbetalers kan nie langer aanspreeklik gehou word vir die wanbetaling van munisipale rekeninge aan Eskom nie. “Ná talle pogings om die herhaalde munisipale kragonderbrekings aan te pak en die ernstige probleem aan die departement van samewerkende regering voor te lê, het die VF Plus besluit om ŉ klag by die Openbare Beskermer (OB) in te dien teen die munisipaliteite van Dipaliseng (Balfour, Greylingstad, Grootvlei), Govan Mbeki (Bethal, Charl Cilliers, Embalenhle, Evander, Kinross, Leandra, Secunda, Trichardt) en Lekwa (Morgenzon, Standerton),” het Werner Weber, VF Plus-leier in Mpumalanga, gesê. Weber sê weens die wanadministrasie van dié munisipaliteite is belastingbetalers wat hul rekeninge getrou betaal nou onderhewig aan beurtkrag wat soms tot 12 uur duur. Hy sê die party ontvang deurlopend klagtes van inwoners in dié munisipaliteite waar mense kos moes weggooi weens swak skedulering van krag, of geen kennisgewing dat beurtkrag in werking gestel gaan word nie. Weber sê sakeondernemings wat gedurende die afsonderingstydperk kon werk, het groot verliese weens die aanhoudende kragonderbrekings gely. “Die VF Plus is oortuig dat die OB hierdie ernstige saak moet ondersoek en aanbevelings doen oor hoe inwoners eise teen munisipale versekeringsfondse kan instel sodat die munisipaliteite gedwing kan word om inwoners te vergoed vir skade wat gely is, ongeag wat die skade behels.”